“நாங்கள் ஓ.என்.ஜி.சி-யிடம் கேட்ட ஆவணங்களைக்கூட மக்கள் பெறுவதற்குப் பொறுமையாக இல்லை. ‘எண்ணெய் எடுக்கத்தானே வர்றாங்க? எங்களுக்கு எண்ணெய்யே வேண்டாம். எங்களுக்கு எங்க புள்ளகுட்டிங்க ஆயுசுக்கும் நல்லபடியா உசுரோட இருக்கணும். எங்களுக்கு அதுதான் முக்கியம்’ என்பதுதான் அவர்களது வாதமாக இருந்தது. அதற்கு, ‘15,000 அடிக்குக் கீழ்தான் பணிகள் நடைபெறும். அதனால், மண்ணுக்கு மேலே நீங்கள் இயல்பாக வாழ்ந்துகொள்ளலாம்’ என்றார்கள் ஓ.என்.ஜி.சி-யினர். சாதாரணமாக நூறு அடிக்குக் கீழே போனால் தண்ணீரே இங்கே கிடைப்பதில்லை. இதனால் நிலங்கள் அனைத்தும் ஏற்கெனவே பாதிப்பு அடைந்திருக்கின்றன. இந்த நிலையில், இவர்கள் ஆழ்துளைக் கிணறுகளை ட்ரில் செய்தால் என்ன பாதிப்புகள் வரும் என்று தெரியவில்லை. மேலும், அன்று விளக்கம் அளிக்கும்போது, ‘எங்களிடம் எண்ணெய் எடுப்போம்’ என்றார்கள். ஆனால், எஃப்.ஐ.ஆருக்குக் கொடுக்கப்பட்ட புகாரை நாங்கள் வாங்கிப் பார்த்தபோது... அதில், ‘எண்ணெய் மற்றும் இயற்கை எரிவாயு’ என்றிருக்கிறது. இப்படியான முரண்பட்ட தகவல்களைத் தருகிறார்கள்”.